জয়ে ফিরতে কী কী করা উচিত নাইট শিবিরের?

ওয়েব ডেস্ক: চেন্নাই সুপার কিংসের (CSK) বিরুদ্ধে কলকাতা নাইট রাইডার্সের (KKR) রেকর্ড মোটেই ভালো নয়। ৩০ বারের সাক্ষাতে ১৯ বার জিতেছে সিএসকে, কেকেআর জিতেছে ১০ বার। চেন্নাইয়ের মাঠে আরও খারাপ, কলকাতার পক্ষে ফলাফল ৩-৮। শুক্রবার অজিঙ্ক্য রাহানেদের (Ajinkya Rahane) সামনে হিসেব একটু ভালো করার সুযোগ, কারণ সিএসকে ফর্মে নেই।

কিন্তু নাইট ম্যানেজমেন্টের আজ দলে বদল করতেই হবে। দিনের পর দিন জঘন্য বোলিং করে চলা স্পেনসার জনসনকে (Spencer Johnson) বসানো উচিত। চার ম্যাচে বোলিং করে মাত্র একটি উইকেট নিয়েছেন, ওভারপ্রতি রান দিয়েছেন ১১.৭৩। আজ অবশ্যই জনসনকে বসিয়ে মইন আলিকে (Moeen Ali) খেলানো উচিত। প্রাক্তন সিএসকে সদস্য দুটি ম্যাচ খেলেছেন, সেই দুটিতেই জিতেছে কেকেআর। একটাতে ম্যান অফ দ্য ম্যাচ হয়েছেন।

আরও পড়ুন: জয়ে ফিরতে মরিয়া KKR, বাধা ধোনির মগজাস্ত্র

ব্যাটিং অর্ডার নিয়ে ভাবনাচিন্তা করা উচিত। ওপেনিংয়ে কুইন্টন ডি-ককের সঙ্গে সুনীল নারিনের (Sunil Narine) কম্বিনেশন ঠিক খাপ খাচ্ছে না। রাহানে নিজে ওপেন করতে পারেন কিংবা অঙ্গকৃষ রঘুবংশীকে পাঠাতে পারেন, তাতে ডান হাতি বাঁ-হাতি কম্বিনেশন তৈরি হবে। মাঝের ওভারে স্পিনারদের বিরুদ্ধে নারিনকে নামিয়ে দেওয়া যেতেই পারে।

কাকে কখন বোলিং করাবেন তা নিয়েও নিশ্চয়ই হোমওয়ার্ক করেছেন রাহানে। যেমন শিবম দুবে স্পিনারদের বিরুদ্ধে বিধ্বংসী হয়ে উঠলেও নারিনের সামনে স্বচ্ছন্দ নন। আবার অতীতে দেখা গিয়েছে, বরুণ চক্রবর্তীর বিরুদ্ধে এমএস ধোনি সমস্যায় পড়েন। ক্রমাগত ব্যর্থ হতে থাকা আন্দ্রে রাসেলের জায়গায় রভম্যান পাওয়েলকে খেলিয়ে দেখা যেতে পারে।