জয়ে ফিরতে মরিয়া KKR, বাধা ধোনির মগজাস্ত্র

ওয়েব ডেস্ক: আজ চেন্নাই দুর্গে চেন্নাই সুপার কিংসের (CSK) বিরুদ্ধে মাঠে নামবে কলকাতা নাইট রাইডার্স (KKR)। পাঁচ ম্যাচের মধ্যে তিনটেই হেরে বিপদে কেকেআর। সিএসকে-র অবস্থা আরও খারাপ। পাঁচ ম্যাচে তারা জিতেছে মাত্র একটা। কিন্তু শুক্রবার তারা ঘুরে দাঁড়াতেই পারে কারণ ফের চেন্নাইয়ের স্টিয়ারিং হাতে নিয়েছেন মহেন্দ্র সিং ধোনি (MS Dhoni)।

কনুইয়ে চিড় ধরায় এই মরসুম থেকে ছিটকে গিয়েছেন ঋতুরাজ গায়কোয়াড় (Ruturaj Gaikwad)। বৃহস্পতিবার সন্ধেয় সিএসকে-র কোচ স্টিফেন ফ্লেমিং জানিয়ে দেন, টুর্নামেন্টের বাকিটা ধোনিই নেতৃত্ব দেবেন। উইকেটের পিছনে দাঁড়িয়ে ক্যাপ্টেন কুলের মগজাস্ত্র কী করতে পারে তা কারও অজানা নয়। যে কোনও বোলারের থেকে সেরাটা বের করে আনার ক্ষমতাও সবাই জানে।

আরও পড়ুন: গোলকিপারের ভুলে জেতা ম্যাচ ড্র করল ম্যান ইউ

শুধুমাত্র ধোনির নেতৃত্বে ফেরাতেই এই ম্যাচের তাৎপর্য অনেকগুণ বেড়ে গিয়েছে। গত মরসুমে চেন্নাইয়ের হয়ে ভালো ব্যাটিং ফর্ম দেখিয়েছিলেন অজিঙ্ক্য রাহানে (Ajinkya Rahane)। সেই ফর্মের কথা মাথায় রেখেই তাঁকে দলে নেয় কেকেআর। পাকেচক্রে তিনিই দলের অধিনায়ক হয়েছেন। উত্তেজনা বাড়ছে সে কারণেও।

চেন্নাইয়ের চিপক স্টেডিয়ামের উইকেট বরাবর স্পিনারদের সাহায্য করে। আবার কেকেআরও ঠিক তেমন উইকেটই পছন্দ করে। ফলে আজ অন্যরকম পিচ দেখা যাবে কি না তা নিয়ে আগ্রহ রয়েছে। আগ্রহ রয়েছে কলকাতার প্রথম এগারো নির্বাচন নিয়েও। রোজ মার খাওয়া স্পেনসার জনসনকে আজও খেলানো হবে কি না, কুইন্টন ডি-ককের জায়গায় রহমানুল্লাহ গুরবাজ সুযোগ পাবেন কি না, আন্দ্রে রাসেলের জায়গায় রভম্যান পাওয়েল খেলবেন কি না, এরকম প্রচুর প্রশ্ন রয়েছে।